# Арабаконашки обир

### от Уикипедия, свободната енциклопедия

Арабаконашкият обир е ограбването на турската пощенска кола, пренасяща данъчните постъпления от Орханийско и Тетевенско - "царската хазна", извършено на 22 септември 1872 г. в местността Пантата в Арабаконашкия проход.

Обирът е организиран от комитетите на Вътрешната революционна организация в Орхание (днес Ботевград), Тетевен, Правец и Етрополе. Инициативата за обира принадлежи на тетевенския чорбаджия и член на комитета хаджи Станьо Врабевски. В ръцете на съзаклятниците попадат 125 000 гроша, с които се предвижда да бъде закупено оръжие за организацията. Четата, извършила обира, е съставена от 11 тетевенци и 3-ма правчани под предводителството на помощника на Васил Левски Димитър Общи. Акцията е проведена въпреки забраната на Васил Левски.

Арабаконашкият обир има тежки последствия за революционната организация. Властта предприема масови арести и задържа голям брой членове на организацията в Гложене, Орхание, Ловеч, Етрополе и селата в региона. Заловен е и организаторът на обира – Димитър Общи. По време на разпитите, в несполучлив опит да придаде политически характер на акцията и да предизвика намесата на Великите сили, той прави признания, в които разкрива революционните дейци и властите унищожават значителна част от изградената мрежа от революционни комитети в страната.

Взето от „http://bg.wikipedia.org../../../%D0%B0/%D1%80/%D0%B0/%D0%90%D1%80%D0%B0%D0%B1%D0%B0%D0%BA%D0%BE%D0%BD%D0%B0%D1%88%D0%BA%D0%B8_%D0%BE%D0%B1%D0%B8%D1%80.html“.

Категория: Българско Възраждане

##### Views

- Статия
- Беседа
- Текуща версия

##### Търсене